Produced by Ting-Ling Shi





列仙傳
劉向著/張金嶺譯注

赤松子

　　赤松子者，神農時雨師也。服水玉以教神農，能入火自燒。
往往至崑崙山上，常止西王母石室中，隨風雨上下。炎帝少女追
之，亦得仙，俱去。至高辛時，復為雨師。今之雨師本是焉。

　　眇眇赤松，飄飄少女。接手翻飛，泠然雙舉。縱身長風，俄
翼玄圃。妙達巽坎，作範司雨。

　　寧封子

　　寧封子者，黃帝時人也，世傳為黃帝陶正。有人過之，為其
掌火，能出五色煙，久則以教封子。封子積火自燒，而隨煙氣上
下，視其灰燼，猶有其骨。時人共葬於寧北山中。故謂之寧封子
焉。

　　奇矣封子，妙稟自然。鑠質洪爐，暢氣五煙。遺骨灰燼，寄
墳寧山。人睹其跡，惡識其玄。

　　馬師皇

　　馬師皇者，黃帝時馬醫也。知馬形生死之診，治之輒愈。後
有龍下，向之垂耳張口，皇曰：「此龍有病，知我能治。」乃其
下口中，以甘草湯飲之而愈。後數數有龍出其波，告而求治之。
一旦，龍負皇而去。

　　師皇典馬，廄無殘駟。精感群龍，術兼殊類。靈虯報德，彌
鱗銜轡。振躍天漢，粲有遺蔚。

　　赤將子輿

　　赤將子輿者，黃帝時人。不食五穀，而噉百草花。至堯帝時
，為木工。能隨風雨上下，時時於市中賣繳，亦謂之繳父云。
　　蒸民粒A熟享遐祚。子輿拔俗，餐葩飲露。託身風雨，遙然
矯步。雲中可游，性命可度。

　　黃帝

　　黃帝者，號曰軒轅。能劾百神，朝而使之。弱而能言，聖而
預知，知物之紀。自以為雲師，有龍形。自擇亡日，與群臣辭。
至於卒，還葬橋山，山崩，柩空無屍，唯劍舄在焉。仙書云：黃
帝采首山之銅，鑄鼎於荊山之下，鼎成，有龍垂鬍髯下迎帝，乃
昇天。群臣百僚悉持龍髯，從帝而升，攀帝弓及龍髯，拔而弓墜
，群臣不得從，望帝而悲號。故後世以其處為鼎湖，名其弓為烏
號焉。

　　神聖淵玄，邈哉帝皇。蹔蒞萬物，冠名百王。化週六合，數
通無方。假葬橋山，超升昊蒼。

　　偓佺

　　偓佺者，槐山採藥父也，好食松實，形體生毛，長數寸，兩
目更方，能飛行逐走馬。以松子遺堯，堯不暇服也。松者，簡松
也。時人受服者，皆至二三百歲焉。
　　偓佺餌松，體逸眸方。足躡鸞鳳，走超騰驤。遺贈堯門，貽
此神方。盡性可辭，中智宜將。

　　容成公

　　容成公者，自稱黃帝師，見於周穆王，能善輔導之事。取精
於玄牝，其要谷神不死，守生養氣者也。髮白更黑，齒落更生。
事與老子同，亦云老子師也。

　　亹亹容成，專氣致柔。得一在昔，含光獨游。道貫黃庭，伯
陽仰儔。玄牝之門，庶幾可求。

　　方回

　　方回者，堯時隱人也。堯聘以為閭士，煉食雲母，亦與民人
有病者。隱於五柞山中。夏啟末為宦士，為人所劫，閉之室中，
從求道。回化而得去，更以方回掩封其戶。時人言，得回一丸泥
塗門，戶終不可開。

　　方回頤生，隱身五柞。咀嚼雲英，棲心隙漠。劫閉幽室。重
關自廓。印改掩封，終焉不落。

　　老子

　　老子姓李名耳，字伯陽，陳人也。生於殷，時為周柱下史。
好養精氣，貴接而不施。轉為守藏史。積八十餘年。史記云：二
百餘年時稱為隱君子，諡曰聃。仲尼至周見老子，知其聖人，乃
師之。後周德衰，乃乘青牛車去，入大秦。過函關，關令尹喜待
而迎之，知真人也，乃強使著書，作《道德經》上下二卷。

　　老子無為，而無不為。道一生死，跡入靈奇。塞兑內鏡，冥
神絕涯。德合元氣，壽同兩儀。

　　關令尹

　　關令尹喜者，周大夫也。善內學，常服精華，隱德修行，時
人莫知。老子西遊，喜先見其氣，知有真人當過，物色而遮之，
果得老子。老子亦知其奇，為著書授之。後與老子俱游流沙，化
胡，服苣勝實，莫知其所終。尹喜亦自著書九篇，號曰《關令子》
。

    尹喜抱關，含德為務。挹漱日華，仰玩玄度。候氣真人，介
焉獨悟。俱濟流沙，同歸妙處。

　　涓子

　　涓子者齊人也，好餌朮，接食其精。至三百年乃見於齊，著
《天人經》四十八篇。後釣於荷澤。得鯉魚腹中有符，隱於宕山
，能致風雨。受伯陽《九仙法》。淮南山安，少得其文，不能解
其旨也。其《琴心》三篇，有條理焉。

　　涓老餌朮，享茲遐紀。九仙既傳，三才乃理。赤鯉投符，風
雨是使。拊琴幽岩，高棲遐峙。

　　呂尚

　　呂尚者冀州人也。生而內智，預見存亡。避紂之亂，隱於遼
東四十年。適西周，匿於南山，釣於溪。三年不獲魚，比閭皆曰
：「可已矣。」尚曰：「非爾所及也。」已而，果得兵鈐於魚腹
中。文王夢得聖人，聞尚，遂載而歸。至武王伐紂，嘗作陰謀百
餘篇。服澤芝地髓，具二百年而告亡。有難而不葬，後子葬之，
無屍，唯有《玉鈐》六篇在棺中云。

　　呂尚隱釣，瑞得赬鱗。通夢西伯，同乘入臣。沈謀籍世，芝
體煉身。遠代所稱，美哉天人。

　　嘯父

　　嘯父者，冀州人也。少在西周市上補履，數十年人不知也。
後奇其不老，好事者造求其術，不能得也。唯梁母得其作火法。
臨上三亮，上與梁母別，列數十火而升西，邑多奉祀之。

　　嘯父駐形，年衰不邁。梁母遇之，歷虛啟會。丹火翼輝，紫
煙成蓋。眇企升雲，抑絕華泰。

　　師門

　　師門者，嘯父弟子也，亦能使火，食桃李葩。為夏孔甲龍師
，孔甲不能順其意，殺而埋之外野。一旦，風雨迎之，訖，則山
木皆焚。孔甲祠而禱之，還而道死。

　　師門使火，赫炎其勢。乃豢虯龍，潛靈隱惠。夏王虐之，神
存質斃。風雨既降，肅爾高逝。

　　務光

　　務光者，夏時人也。耳長七寸，好琴，服蒲韭根。殷湯將伐
桀，因光而謀。光曰：「非吾事也。」湯曰：「孰可？」曰：「
吾不知也。」湯曰：「伊尹何如？」曰：「強力忍詬，吾不知其
他。」湯既克桀，以天下讓於光，曰：「智者謀之，武者遂之，
仁者居之，古之道也。吾子胡不遂之！」光辭曰：「廢上非義也
，殺人非仁也，人犯其難，我享其利，非廉也。吾聞非義不受其
祿，無道之世不踐其位，況於尊我，我不忍久見也。」遂負石自
沉於蓼水，已而自匿。後四百餘歲，至武丁時，復見。武丁欲以
為相，不從。逼不以禮，遂投浮梁山，後游尚父山。

　　務光自仁，服食養真。冥遊方外，獨步常均。武丁雖高，讓
位不臣。負石自沉，虛無其身。

　　仇生

　　仇生者，不知何所人也。當殷湯時，為木正三十餘年，而更
壯。皆知其奇人也，咸共師奉之。常食松脂，在屍鄉北山上，自
作石室。至周武王，幸其室而祀之。

　　異哉仇生，靡究其向。治身事君，老而更壯。灼灼容顏，怡
怡德量。武王祠之，北山之上。

　　彭祖

　　彭祖者，殷大夫也。姓籛名鏗，帝顓頊之孫陸終氏之中子，
歷夏至殷末八百餘歲。常食佳芝，善導引行氣。歷陽有彭祖仙室
，前世禱請風雨，莫不輒應。常有兩虎在祠左右，祠訖，地即有
虎跡，雲後升仙而去。

　　遐哉碩仙，時唯彭祖。道與化新，綿綿歷古。隱倫玄室，靈
著風雨。二虎嘯時，莫我猜侮。

　　邛疏

　　邛疏者，周封史也。能行氣煉形。煮石髓而服之，謂之石鐘
乳。至數百年，往來入太室山中，有臥石牀枕焉。

　　八珍促壽，五石延生。邛疏得之，煉髓餌精。人以百年，行
邁身輕。寢息中嶽，游步仙庭。

　　介子推

　　介子推者，姓王名光，晉人也。隱而無名，悅趙成子，與游
。旦有黃雀在門上，晉公子重耳異之。與出居外十餘年，勞苦不
辭。及還，介山伯子常晨來呼推曰：「可去矣。」推辭母入山中
，從伯子常游。後文公遣數千人，以玉帛禮之，不出。後三十年
，見東海邊，為王俗賣扇。後數十年，莫知所在。

　　王光沉默，享年遐久。出翼霸君，處契玄友。推祿讓勤，何
求何取。遯影介山，浪跡海右。

　　馬丹

　　馬丹者，晉耿之人也。當文侯時，為大夫。至獻公時，復為
幕府正。獻公滅耿，殺恭太子，丹乃去。至趙宣子時，乘安車入
晉都，候諸大夫。靈公欲仕之，逼不以禮，有迅風發屋，丹入回
風中而去。北方人尊而祠之。

　　馬丹官晉，與時汙隆。事文去獻，顯沒不窮。密網將設，從
禮迅風。杳然獨上，絕跡玄宮。

　　平常生

　　谷城鄉平常生者，不知何所人也。數死復生，時人以為不然
。後大水出，所害非一。而平輒在缺門山頭大呼言：「平常生在
此！」雲復水雨五日必止。止則上山求祠之，但見平衣帔革帶。
後數十年，復為華陰門卒。

　　谷城妙匹，譎達奇逸。出生入死，不恒其質。玄化忘形，貴
賤奚恤。暫降塵汙，終騰雲室。

　　陸通

　　陸通者，雲楚狂接輿也。好養生，食橐廬木實及蕪菁子。游
諸名山，在蜀峨嵋山上，世世見之，歷數百年去。

　　接輿樂道，養性潛輝。風諷尼父，諭以鳳衰。納氣以和，存
心以微。高步靈岳，長嘯峨嵋。

　　葛由

　　葛由者，羌人也。周成王時，好刻木羊賣之。一旦騎羊而入
西蜀，蜀中王侯貴人追之上綏山。綏山在峨嵋山西南，高無極也
，隨之者不復還，皆得仙道。故里諺曰：「得綏山一桃，雖不得
仙，亦足以豪。」山下立祠數十處云。

　　木可為羊，羊亦可靈。靈在葛由，一致無經。爰陟崇綏，舒
翼揚聲。知術者仙，得桃者榮。

　　江妃二女

　　江妃二女者，不知何所人也。出遊於江漢之湄，逢鄭交甫。
見而悅之，不知其神人也。謂其僕曰：「我欲下請其佩。」僕曰
：「此間之人，皆習於辭，不得，恐罹悔焉。」交甫不聽，遂下
與之言曰：「二女勞矣。」二女曰：「客子有勞，妾何勞之有？
」交甫曰：「橘是柚也，我盛之以笥，令附漢水，將流而下。我
遵其旁，彩其芝而茹之。以知吾為不遜，願請子之佩。」二女曰
：「橘是柚也，我盛之以，令附漢水，將流而下。我遵其旁，彩
其芝而茹之。」遂手解佩與交甫。交甫悅受，而懷之中當心。趨
去數十步，視佩，空懷無佩。顧二女，忽然不見。

　　靈妃豔逸，時見江湄。麗服微步，流盻生姿。交甫遇之，憑
情言私。鳴佩虛擲，絕影焉追？

　　范蠡

　　范蠡，字少伯，徐人也。事周師太公望，好服桂飲水。為越
大夫，佐勾踐破吳。後乘舟入海，變名姓，適齊，為鴟夷子。更
後百餘年，見於陶，為陶朱君，財累億萬，號陶朱公。後棄之，
蘭陵賣藥。後人世世識見之。

　　范蠡御桂，心虛志遠。受業師望，載潛載惋。龍見越鄉，功
遂身返。屣脫千金，與道舒卷。

　　琴高

　　琴高者，趙人也。以鼓琴為宋康王舍人。行涓彭之術，浮游
冀州涿（一作碭）郡之間二百餘年。後辭，入涿水中取龍子，與
諸弟子期曰：「皆潔齋待於水傍。」設祠，果乘赤鯉來，出坐祠
中。日有萬人觀之。留一月餘，復入水去。

　　琴高晏晏，司樂宋宮。離世孤逸，浮沉涿中。出躍赬鱗，入
藻清衝。是任水解，其樂無窮。

　　寇先

　　寇先者，宋人也。以釣魚為業，居睢水旁百餘年。得魚，或
放或賣或自食之。常著冠帶，好種荔枝，食其葩實焉。宋景公問
其道，不告，即殺之。數十年踞宋城門，鼓琴數十日乃去。宋人
家家奉祀之。

　　寇先惜道，術不虛傳。景公戮之，屍解神遷。歷載五十，撫
琴來旋。夷俟宋門，暢意五弦。

　　王子喬

　　王子喬者，周靈王太子晉也。好吹笙，作鳳凰鳴。游伊洛之
間，道士浮丘公接以上嵩高山三十餘年。後求之於山上，見桓良
曰：「告我家，七月七日待我於緱氏山巔。」至時，果乘白鶴駐
山頭，望之不得到。舉手謝時人，數日而去。亦立祠於緱氏山下
，及嵩高首焉。

　　妙哉王子，神遊氣爽。笙歌伊洛，擬音鳳響。浮丘感應，接
手俱上。揮策青崖，假翰獨往。

　　幼伯子

　　幼伯子者，周蘇氏客也。冬常著單衣，盛暑著襦，形貌穢異
。後數十年更壯，時人莫知。世世來誡佑，蘇氏子孫得其福力也
。

　　周客戢容，泯跡泥盤。夏服重纊，冬振輕紈。作不背本，
義不獨安。乃眷周氏，祐其艱難。

　　安期先生

　　安期先生者，瑯琊阜鄉人也。賣藥於東海邊，時人皆言千歲
翁。秦始皇東遊，請見，與語三日三夜，賜金璧度數千萬。出，
於阜鄉亭皆置去，留書，以赤玉舄一雙為報，曰：「後數年求我
於蓬萊山。」始皇即遣使者徐市、盧生等數百人入海，未至蓬萊
山，輒逢風波而還。立祠阜鄉亭海邊十數處云。

　　寥寥安期，虛質高清。乘光適性，保氣延生。聊悟秦始，遺
寶阜亭。將游蓬萊，絕影清泠。

　　桂父

　　桂父者，象林人也。色黑而時白時黃時赤，南海人見而尊事
之。常服桂及葵，以龜腦和之，千丸十斤桂，累世見之。今荊州
之南尚有桂丸焉。

　　偉哉桂父，挺直遐畿。靈葵內潤，丹桂外綏。怡怡柔顏，代
代同輝。道播東南，奕世莫違。

　　瑕丘仲

　　瑕丘仲者，寧人也。賣藥於寧百餘年，人以為壽矣。地動舍
壞，仲及里中數十家屋臨水，皆敗。仲死，民人取仲屍，棄水中
，收其藥賣之。仲披裘而從，詣之取藥。棄仲者懼，叩頭求哀，
仲曰：「恨汝使人知我耳，吾去矣。」後為夫餘胡王驛使，復來
至寧。北方人謂之謫仙人焉。

　　瑕丘通玄，謫脫其跡。人死亦死，泛焉言惜。遨步觀化，豈
勞胡驛。苟不睹本，誰知其謫。

　　酒客

　　酒客者，梁市上酒家人也。作酒常美而售，日得萬錢。有過
而逐之，主人酒常酢敗。窮貧，梁市中賈人多以女妻而迎之，或
去或來。後百餘歲來，為梁丞，使民益種芋菜，曰：「三年當大
饑。」卒如其言，梁民不死。五年解印綬去，莫知其終焉。

　　酒客蕭綷，寄沽梁肆。何以標異，醇醴殊味。屈身佐時，民
用不匱。解紱晨征，莫知所萃。

　　任光

　　任光者，上蔡人也。善餌丹，賣於都市里間，積八十九年，
乃知是故時任光也。皆說如數十歲面顏，後長老識之，趙簡子聘
與俱歸。常在桓梯山上，三世不知所在。晉人常服其丹也。

　　上蔡任光，能煉神丹。年涉期頤，曄爾朱顏。頃適趙子，縱
任所安。升軌桓梯，高飛雲端。

　　簫史

　　簫史者，秦穆公時人也。善吹簫，能致孔雀白鶴於庭。穆公
有女，字弄玉，好之，公遂以女妻焉。日教弄玉作鳳鳴，居數年
，吹似鳳聲，鳳凰來止其屋。公為作鳳台，夫婦止其上，不下數
年。一旦，皆隨鳳凰飛去。故秦人為作鳳女祠於雍宮中，時有簫
聲而已。

　　簫史妙吹，鳳雀舞庭。嬴氏好合，乃習鳳聲。遂攀鳳翼，參
翥高冥。女祠寄想，遺音載清。

　　祝雞翁

　　祝雞翁者，洛人也。居屍鄉北山下，養雞百餘年。雞有千餘
頭，皆立名字。暮棲樹上，晝放散之。欲引呼名，即依呼而至。
賣雞及子，得千餘萬，輒置錢去。之吳，作養魚池。後升吳山，
白鶴孔雀數百，常止其傍云。

　　人禽雖殊，道固相關。祝翁傍通，牧雞寄驩。育鱗道洽，棲
雞樹端。物之致化，施而不刊。

　　朱仲

　　朱仲者，會稽人也，常於會稽市上販珠。漢高後時，下書募
三寸珠。仲讀購書笑曰：「直值汝矣。」齎三寸珠詣闕上書。珠
好過度，即賜五百金。魯元公主復私以七百金，從仲購珠。仲獻
四寸珠，送置於闕即去。下書會稽徵聘，不知所在。景帝時，復
來獻三寸珠數十枚，輒去，不知所之云。

　　朱仲無欲，聊寄賈商。俯窺驪龍，捫此夜光。發跡會稽，曜
奇咸陽。施而不德，歷世彌彰。

　　修羊公

　　修羊公者，魏人也。在華陰山上石室中，有懸石榻，臥其上
，石盡穿陷。略不食，時取黃精食之。後以道干景帝，帝禮之，
使止王邸中。數歲道不可得。有詔問：「修羊公能何日發？」語
未訖，牀上化為白羊，題其脅曰：「修羊公謝天子。」後置石羊
於靈台上。羊後復去，不知所在。

　　卓矣修羊，韜奇含靈。枕石太華，餐茹黃精。漢禮雖隆，道
非所經。應變多質，忽爾隱形。

　　稷丘君

　　稷丘君者，泰山下道士也。武帝時，以道術受賞賜。髪白再
黑，齒落更生。後罷去。上東巡泰山，稷丘君乃冠章甫，衣黃衣
，擁琴來迎，拜武帝，指帝：「陛下勿上也，上必傷足指。」及
數里，右足指果折。上諱之，故但祠而還。為稷丘君立祠焉，為
稷承奉之云。

　　稷丘洞徹，修道靈山。煉形濯質，變白還年。漢武行幸，攜
琴來延。戒以升陟，逆睹未然。

　　崔文子

　　崔文子者，太山人也。文子世好黃老事，居潛山下，後作黃
散赤丸，成石父祠，賣藥都市，自言三百歲。後有疫氣，民死者
萬計，長吏之文所請救。文擁朱幡，係黃散以徇人門。飲散者即
愈，所活者萬計。後去，在蜀賣黃散。故世寶崔文子赤丸黃散，
實近於神焉。

　　崔子得道，術兼秘奧。氣癘降喪，仁心攸悼。朱幡電麾，神
藥捷到。一時獲全，永世作效。

　　赤鬚子

　　赤鬚子，豐人也，豐中傳世見之云。秦穆公時主魚吏也，數
道豐界災害水旱，十不失一。臣下歸向，迎而師之，從受業，問
所長。好食松實、天門冬、石脂，齒落更生，髮墮再出，服霞絕
後。遂去吳山下，十餘年，莫知所之。

　　赤鬚去豐，爰憩吳山。三藥並御，朽貌再鮮。空往師之，而
無使延。顧問小智，豈識巨年？

　　東方朔

　　東方朔者，平原厭次人也。久在吳中，為書師數十年。武帝
時，上書說便宜，拜為郎。至昭帝時，時人或謂聖人，或謂凡人
。作深淺顯默之行，或忠言，或詼語，莫知其旨。至宣帝初，棄
郎以避亂世，置幘官舍，風飄之而去。後見於會稽，賣藥五湖。
智者疑其歲星精也。

　　東方奇達，混同時俗。一龍一蛇，豈豫榮辱？高韻沖霄，不
羈不束。沉跡五湖，騰影暘谷。

　　鉤翼夫人

　　鉤翼夫人者，齊人也，姓趙。少時好清淨，病臥六年，右手
拳屈，飲食少。望氣者云：「東北有貴人氣。」推而得之。召到
，姿色甚偉。武帝披其手，得一玉鉤，而手尋展，遂幸而生昭帝
。後武帝害之，殯屍不冷，而香一月間。後昭帝即位，更葬之，
棺內但有絲履。故名其宮曰鉤翼。後避諱，改為弋廟。闈有神祠
、閣在焉。

　　婉婉弱媛，廟符授鉤。誕育嘉嗣，皇祚惟休。武之不達，背
德致仇。委身受戮，屍滅芳流。

　　犢子

　　犢子者，鄴人也。少在黑山，採松子、茯苓，餌而服之，且
數百年。時壯時老，時好時醜，時人乃知其仙人也。常過酤酒陽
都家。陽都女者，市中酤酒家女，眉生而連，耳細而長，眾以為
異，皆言此天人也。會犢子牽一黃犢來過，都女悅之，遂留相奉
侍。都女隨犢子出，取桃李，一宿而返，皆連兜甘美。邑中隨伺
，逐之出門，共牽犢耳而走，人不能追也。且還復在市中數十年
，乃去見潘山下，冬賣桃李云。

　　犢子山棲，採松餌苓。妙氣充內，變白易形。陽氏奇表，數
合理冥。乃控靈犢，倏若電征。

　　騎龍鳴

　　騎龍鳴者，渾亭人也。年二十，於池中求得龍子，狀如守宮
者十餘頭。養食，結草廬而守之。龍長大，稍稍而去。後五十餘
年，水壞其廬而去。一旦，騎龍來渾亭，下語云：「馮伯昌孫也
。此間人不去五百里，必當死。」信者皆去，不信者以為妖。至
八月，果水至，死者萬計。

　　騎鳴養龍，結廬虛池。專至俟化，乘雲驂螭。紆轡故鄉，告
以速移。洞鏡災祥，情眷不離。

　　主柱

　　主柱者，不知何所人也。與道士共上宕山，言此有丹砂，可
得數萬斤。宕山長吏，知而上山封之。砂流出，飛如火，乃聽柱
取。為邑令章君明餌砂，三年得神砂飛雪，服之，五年能飛行，
遂與柱俱去云。

　　主柱同窺，道士精徹。玄感通山，丹砂出穴。熒熒流丹，飄
飄飛雪。宕長悟之，終然同悅。

　　園客

　　園客者，濟陰人也。姿貌好而性良，邑人多以女妻之，客終
不取。常種五色香草，積數十年，食其實。一旦，有五色蛾止其
香樹末，客收而薦之以布，生桑蠶焉。至蠶時，有好女夜至，自
稱客妻，道蠶狀。客與俱收蠶，得百二十頭繭，皆如甕大。繅一
繭，六十日始盡。訖則俱去，莫知所在。故濟陰人世祠桑蠶，設
祠室焉。或云陳留濟陽氏。

　　美哉園客，顏曄朝華。仰吸玄精，俯捋五葩。馥馥芳卉，采
采文蛾。淑女宵降，配德升遐。

　　鹿皮公

　　鹿皮公者，淄川人也。少為府小吏木工，舉手能成器械。岑
山上有神泉，人不能至也。小吏白府君，請木工斤斧三十人，作
轉輪懸閣，意思橫生。數十日，梯道四間成。上其巔，作祠舍，
留止其旁，絕其二間以自固。食芝草，飲神泉，且七十年。淄水
來，三下呼宗族家室，得六十餘人，令上山半。水盡漂，一郡沒
者萬計。小吏乃辭遣宗家，令下山。著鹿皮衣，遂去，復上閣。
後百餘年，下賣藥於市。

　　皮公興思，妙巧纏綿。飛閣懸趣，上揖神泉。肅肅清廟，二
間愔愔。可以閒處，可以永年。

　　昌容

　　昌容者，常山道人也，自稱殷王子。食蓬根，往來上下，見
之者二百餘年，而顏色如二十許人。能致紫草，賣與染家，得錢
以遺孤寡，歷世而然，奉祠者萬計。

　　殷女忘榮，曾無遺戀。怡我柔顏，改華標蒨。心與化遷，日
與氣煉。坐臥奇貨，惠及孤賤。

　　谿父

　　谿父者，南郡鄘人也。居山間，有仙人常止其家。從買瓜，
教之煉瓜子，與桂附子、芷實共藏，而對分食之。二十餘年，能
飛走，升山入水。後百餘年，居絕山頂，呼谿下父老，與道平生
時事云。

　　谿父何欲？欲在幽谷。下臨清澗，上翳委蓐。仙客舍之，導
以秘篆，形絕埃，心在舊俗。

　　山圖

　　山圖者，隴西人也。少好乘馬，馬踏之折腳。山中道人教令
服地黃、當歸、羌活（獨活）、苦參散。服之一歲，而不嗜食，
病癒身輕。追道人問之，自言五嶽使，「之名山採藥，能隨吾，
使汝不死。」山圖追隨之六十餘年。一旦歸來，行母服于家間。
期年復去，莫知所之。

　　山圖抱患，因毀致金。受氣使身，藥輕命延。寫哀墳柏，天
愛猶纏。數周高舉，永絕俗緣。

　　谷春

　　谷春者，櫟陽人也，成帝時為郎。病死，而屍不冷。家發喪
行服，猶不敢下釘。三年，更著冠幘，坐縣門上，邑中人大驚。
家人迎之，不肯隨歸。發棺有衣無屍。留門上三宿，去之長安，
止橫門上。人知追迎之，復去之太白山。立祠於山上，時來，至
其祠中止宿焉。

　　谷春既死，停屍猶溫。棺闔五稔，端委於門。顧視空柩，形
逝衣存。留軌太白，納氣玄根。

　　陰生

　　陰生者，長安中渭橋下乞兒也。常止於市中乞，市人厭苦，
以糞灑之。旋復在裡中，衣不見污如故。長吏知之，械收。係著
桎梏而續在市中乞，又械欲殺之。乃去灑者之家，室自壞，殺十
餘人。故長安中謠曰：「見乞兒，與美酒，以免破屋之咎。」

　　陰生乞兒，人厭其黷。識真者稀，累見囚辱。淮陰忘吝，況
我仙屬。惡肆殃及，自災其屋。

　　毛女

　　毛女者，字玉姜，在華陰山中，獵師世世見之。形體生毛，
自言秦始皇宮人也，秦壞，流亡入山避難，遇道士谷春，教食松
葉，遂不饑寒，身輕如飛，百七十餘年。所居岩中有鼓琴聲云。

　　婉孌玉姜，與時遁逸。真人授方，餐松秀實。因敗獲成，延
命深吉。得意岩岫，寄歡琴瑟。

　　子英

　　子英者，舒鄉人也，善入水捕魚。得赤鯉，愛其色好，持歸
著池中，數以米穀食之。一年長丈餘，遂生角，有翅翼。子英怪
異，拜謝之。魚言：「我來迎汝。汝上背，與汝俱昇天。」即大
雨。子英上其魚背，騰升而去。歲歲來歸故舍，食飲，見妻子，
魚復來迎之。如此七十年。故吳中門戶皆作神魚，遂立子英祠。

　　子英樂水，游捕為職。靈鱗來赴，有煒厥色。養之長之，挺
角傅翼。遂駕雲螭，超步虓央C

　　服閭

　　服閭者，不知何所人也，常止莒，往來海邊諸祠中。有三仙
人於祠中博賭瓜，僱閭，令擔黃白瓜數十頭，教令瞑目。及覺，
乃在方丈山（在蓬萊山南）。後往來莒，取方丈山上珍寶珠玉賣
之，久矣。一旦，髡頭著赭衣，貌更老，人問之，言坐取廟中物
云。後數年，貌更壯好，鬢髮如往日時矣。

　　服閭游祠，三仙是使。假寐須臾，忽超千里。納寶毀形，未
足多恥。攀龍附鳳，逍遙終始。

　　文賓

　　文賓者，太丘鄉人也，賣草履為業。數取嫗，數十年，輒棄
之。後時故嫗壽老，年九十餘，續見賓年更壯。他時嫗拜賓涕泣
，賓謝曰：「不宜。至正月朝，儻能會鄉亭西社中邪？」嫗老，
夜從兒孫行十餘里，坐社中待之。須臾，賓到，大驚：「汝好道
邪？知汝爾，前不去汝也。」教令服菊花、地膚、桑上寄生、松
子，取以益氣。嫗亦更壯，復百餘年見云。

　　文賓養生，納氣玄虛。松菊代御，煉質鮮膚。故妻好道，拜
泣踟躕。引過告術，延齡百餘。

　　商丘子胥

　　商丘子胥者，高邑人也，好牧豕吹竽。年七十不娶婦，而不
老。邑人多奇之，從受道，問其要。言但食朮、菖蒲根，飲水，
不饑不老如此。傳世見之，三百餘年。貴戚富室聞之，取而服之
，不能終歲輒止，慢矣。謂將復有匿術也。

　　商丘幽棲，韞櫝妙術。渴飲寒泉，饑茹蒲朮。吹竽牧豕，卓
犖奇出。道足無求，樂茲永日。

　　子主

　　子主者，楚語而細音，不知何所人也。詣江都王，自言「寧
先生僱我作客，三百年不得作直，以為狂人也。」問先生所在，
雲在龍眉山上。王遣吏將上龍眉山巔，見寧先生，毛身廣耳，被
發鼓琴。主見之叩頭，吏致王命。先生曰：「此主吾比舍九世孫
。且念汝家，當有暴死女子三人。勿預吾事！」語竟，大風發，
吏走下山。比歸，宮中相殺三人。王遣三牲立祠焉。

　　子主挺年，理有所資。寧主祠秀，拊琴龍眉。以道相符，當
與訟微。匡事竭力，問昭我師。

　　陶安公

　　陶安公者，六安鑄冶師也，數行火。火一旦散，上行，紫色
沖天。安公伏冶下求哀。須臾，朱雀止冶上曰：「安公安公，治
與天通。七月七日，迎汝以赤龍。」至期，赤龍到。大雨，而安
公騎之東南，上一城邑，數萬人眾共送視之，皆與辭決云。

　　安公縱火，紫炎洞熙。翩翩朱雀，銜信告時。奕奕朱虯，蜿
然赴期。傾城仰覿，回首顧辭。

　　赤斧

　　赤斧者，巴戎人也，為碧雞祠主簿。能作水煉丹，與硝石服
之，三十年反如童子，毛髮生皆赤。後數十年，上華山，取禹餘
糧餌，賣之於蒼梧、湘江間。累世傳見之，手掌中有赤斧焉。

　　赤斧頤真，發秀戎巴。寓跡神祠，澒煉丹砂。發雖朱蕤，顏
曄丹葩。採藥靈山，觀化南遐。

　　呼子先

　　呼子先者，漢中關下卜師也，老壽百餘歲。臨去，呼酒家老
嫗曰：「急裝，當與嫗共應中陵王。」夜有仙人，持二茅狗來至
，呼子先。子先持一與酒家嫗，得而騎之，乃龍也。上華陰山，
常於山上大呼，言「子先、酒家母在此」云。

　　三靈潛感，應若符契。方駕茅狗，蜿爾龍逝。參登太華，自
稱應世。事君不端，會之有惠。

　　負局先生

　　負局先生者，不知何許人也，語似燕、代間人。常負磨鏡局
徇吳市中，磨鏡一錢。因磨之，輒問主人，得無有疾苦者，輒出
紫丸藥以與之，得者莫不癒。如此數十年。後大疫病，家至戶到
與藥，活者萬計，不取一錢，吳人乃知其真人也。後住吳山絕崖
頭，懸藥下與人。將欲去時，語下人曰：「吾還蓬萊山，為汝曹
下神水。崖頭一旦有水，白色，流從石間來，下服之。」多愈疾
。立祠十餘處。

　　負局神端，披褐含秀。術兼和、鵲，心托宇宙。引彼萊泉，
灌此絕岫。欲返蓬山，以齊天壽。

　　朱璜

　　朱璜者，廣陵人也。少病毒瘕，就睢山上道士阮丘。丘憐之
，言：「卿除腹中三尸，有真人之業可度教也。」璜曰：「病癒
，當為君作客三十年，不敢自還。」丘與璜七物藥，日服九丸。
百日，病下如肝脾者數斗。養之數十日，肥健，心意日更開朗。
與老君《黃庭經》，令日讀三過，通之，能思其意。丘遂與璜俱
入浮陽山玉女祠。且八十年，復見故處，白髮盡黑鬢，更長三尺
餘。過家食止，數年復去。如此至武帝末，故在焉。

　　朱璜寢瘕，福祚相迎。真人投藥，三屍俱靈。心虛神瑩，騰
贊幽冥。毛赬髮黑，超然長生。

　　黃阮丘

　　黃阮丘者，睢山上道士也。衣裘披髮，耳長七寸，口中無齒
，日行四百里，於山上種蔥薤百餘年，人不知也。時下賣藥，朱
璜發明之，乃知其神人也。地動山崩，道絕，預戒下人。世共奉
祠之。

　　蔥藹岩嶺，實棲若人。被裘散髮，輕步絕倫。含道養生，妙
觀通神。發驗朱璜，告遍下民。

　　女丸

　　女丸者，陳市上沽酒婦人也，作酒常美。遇仙人過其家飲酒
，以素書五卷為質。丸開視其書，乃養性、交接之術。丸私寫其
文要，更設房室，納諸年少，飲美酒，與止宿，行文書之法。如
此三十年，顏色更如二十。時仙人數歲復來過，笑謂丸曰：「盜
道無私，有翅不飛。」遂棄家追仙人去，莫知所之云。

　　玄素有要，近取諸身。鼓、聃得之，五卷以陳。女丸蘊妙，
仙客來臻。傾書開引，雙飛絕塵。

　　陵陽子明

　　陵陽子明者，鄉人也，好釣魚於旋溪。釣得白龍，子明懼，
解鉤拜而放之。後得白魚，腹中有書，教子明服食之法。子明遂
上黃山，采五石脂，沸水而服之。三年，龍來迎去，止陵陽山上
百餘年。山去地千餘丈，大呼下人，令上山半，告言：「中子安
，當來問子明釣車在否。」後二十餘年，子安死，人取葬石山下
。有黃鶴來，棲其塚邊樹上，鳴呼子安云。

　　陵陽垂釣，白龍銜鉤。終獲瑞魚，靈述是修。五石溉水，騰
山乘虯。子安果沒，鳴鶴何求。

　　邗子

　　邗子者，自言蜀人也，好放犬子。時有犬走入山穴，邗子隨
入。十餘宿，行度數百里，上出山頭。上有台殿宮府，青松樹森
然，仙吏侍衛甚嚴。見故婦主洗魚，與邗子符一函並藥，便使還
與成都令喬君。喬君發函，有魚子也。著池中，養之一年，皆為
龍形。復送符還山上，犬色更赤，有長翰常隨邗子。往來百餘年
，遂留止山上，時下來護其宗族。蜀人立祠於穴口，常有鼓吹傳
呼聲。西南數千里，共奉祠焉。

　　邗子尋犬，宕入仙穴。館閣峨峨，青松列列。受符傳藥，往
來交結。遂棲靈岑，音響昭徹。

　　木羽

　　木羽者，鉅鹿南和平鄉人也。母貧賤，主助產。嘗探產婦，
兒生便開目，視母大笑，其母大怖。夜夢見大冠赤幘者守兒，言
「此司命君也。當報汝恩，使汝子木羽得仙。」母陰信識之。母
後生兒，字之為木羽。所探兒生年十五，夜有車馬來迎去。遂過
母家，呼「木羽木羽，為御來！」遂俱去。後二十餘年，鸛雀旦
銜二尺魚，著母戶上。母匿不道，而賣其魚。三十年乃沒去。母
至百年乃終。

　　司命挺靈，產母震驚。乃要報了，契定未成。道足三五，輕
駟宵迎。終然報德，久乃遐齡。

　　玄俗

　　玄俗者，自言河間人也。餌巴豆，賣藥都市，七丸一錢，治
百病。河間王病瘕，買藥服之，下蛇十餘頭。問藥意，俗云：「
王瘕，乃六世餘殃下墮，即非王所招也。王常放乳鹿，憐母也，
仁心感天，故當遭俗耳。」王家老舍人自言：「父世見俗，俗形
無影。」王乃呼俗日中看，實無影。王欲以女配之，俗夜亡去。
後人見於常山下。

　　質虛影滅，時惟玄俗。佈德神丸，乃寄鹿贖。道發河間，親
寵方渥。騰龍不制，超然絕足。

　　贊曰：《易》稱太極，是生兩儀。兩儀生，然後有人民；有
人民，然後有生死。生死之義著明矣。蓋萬物施張，渾爾而就，
亦無所不備焉，神矣，妙矣，精矣，微矣，其事不可得一一論也
。聖人仰則觀法於天，俯則觀法於地。日月運行，四時分治，五
星受制於太微，監無道之國，吉凶預見，以戒王者動靜言語，應
效相通，有自來矣。天雖不言，然其變化云為，不可謂之無也。
《周書》序桑問涓子曰：「有死亡而復云有神仙者，事兩成邪？
」涓子曰：「言固可兩有耳。《孝經援神契》言，不過天地造靈
洞虛，猶立五嶽、設三台。陽精主外，陰精主內，精氣上下，經
緯人物。道治非一，若夫草木皆春生秋落，必矣，而木有松柏橿
檀之倫百八十餘種，草有芝英、萍實、靈沼、黃精、白符、竹、
戒火，長生不死者萬數。盛冬之時，經霜歷雪，蔚而不凋。見斯
其類也，何怪於有仙邪？」余嘗得秦大夫阮倉《撰仙圖》，自六
代迄今，有七百餘人。始皇好遊仙之事，庶幾有獲，故方士霧集
，祈祀彌布。殆必因跡托虛，寄空為實，不可信用也，若周公《
黃錄》記太白下為王公。然歲星變為寧壽公等，所見非一家，聖
人所以不開其事者，以其無常。然雖有時著，蓋道不可棄，距而
閉之，尚貞正也。而《論語》云「怪力亂神」，其微旨可知矣。